أطلس لموري (ب لأمازيغية ⴰⴳⵍⵍⵉⴷ ⴰⵟⵍⴰⵚ) ماليك ؤسطوري لي كيتڭال بلي حكم مملكة موريطانية ف وقت مامعروفش. على حساب لؤسطورة، لماليك أطلس كان ولد رّب بوسيدون، لي كان معبود عند لأمازيغ، ؤ لي على حساب تّوارخي ليوناني هيرودوت، كانو ليونانيين خداو لعيبادة ديالو من شمال إفريقيا. تقدر تكون لؤسطورة ديال رّب ليوناني أطلس حتا هيّا أصلها من شمال إفريقيا، ؤلا عندها علاقة ب أطلس لموري. لماليك أطلس كيتڭال بلي كان فيلسوف ؤ ماطيماتيسيان ؤ فلكي، ؤ بلي كان أول واحد ختارع كورة سماوية، ؤلا ڭاع صّيونص د لفلك براسها. ؤ هوّا مدكور عند توارخيا رومان ؤ يونانيين بحال ديودوروس. ؤ يقدر يكون هوّا لأصل ديال لؤسطورة د أطلانتيس، لي حاكمها ماليك سميتو نيت أطلس، لبلاد لي عطاها أفلاطون ف جوج كتوبا ديالو، كريتياس ؤ طيمايوص، كا ميتال ديال دولة ميتالية. كلمة "أطلس" كيما مستعملة دابا خداها ڭيراردوس ميركاطور ف 1595 من سّمية د لماليك أطلس، فاش قاد أول أطلس جغرافي، يعني كتاب د لخرايط د لبلدان، ؤ ف لموقديمة د لكتاب ديالو هداه ل لماليك أطلس لي عتابرو "أول جغرافي". "Menim, Atlas of Mauretania".